Diari Oficial de la Generalitat Valenciana


Sumari del DOGV 5257, del 12-05-2006 (2006/5378)

ORDE de 6 d'abril de 2006, de la Conselleria de Sanitat, per la qual convoca ajudes de la Direcció General d'Ordenació, Avaluació i Investigació Sanitària, per a estudis d'investigació en avaluació de tecnologies sanitàries i sobre pràctiques infermeres basades en l'evidència científica.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5257

Data del DOGV
:   12-05-2006

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2006/5378


Data del document
:   06-04-2006

Organisme emissor
:   Conselleria de Sanitat

Tipus de document
:   Ordre

Descriptors 

:   * medicina
    * ajuda pública
    * personal d'investigació
    * investigació
    * suport econòmic

ORDE de 6 d'abril de 2006, de la Conselleria de Sanitat, per la qual convoca ajudes de la Direcció General d'Ordenació, Avaluació i Investigació Sanitària, per a estudis d'investigació en avaluació de tecnologies sanitàries i sobre pràctiques infermeres basades en l'evidència científica. [2006/X5378]  
La Conselleria de Sanitat, a través de la Direcció General d'Ordenació, Avaluació i Investigació Sanitària, convoca la concessió d'ajudes per a fer actuacions d'investigació en avaluació de tecnologies sanitàries i sobre pràctiques infermeres basades en l'evidència científica.  
L'objectiu general d'esta convocatòria és afavorir l'avaluació sistemàtica del coneixement científic en àrees d'interés prioritari per a la Conselleria de Sanitat, que ajude a fonamentar científicament els programes i les polítiques de salut a la Comunitat Valenciana i les activitats professionals des de la perspectiva de l'avaluació de tecnologies sanitàries, i sobre pràctiques sanitàries de la infermeria basades en l'evidència científica.  
Per això, a proposta de la Direcció General d'Ordenació, Avaluació i Investigació Sanitària, d'acord amb el que preveu l'article 5 de l'Orde de 27 de maig de 2005, del conseller de Sanitat, que desplega el Decret 26/2005, de 4 de febrer, del Consell de la Generalitat, que aprova el Reglament Orgànic i Funcional de la Conselleria de Sanitat, i segons el que establix el Decret 108/1992, de 6 de juliol, del Govern Valencià, que regula la concessió de beques,  
ORDENE  
Article 1. Objectiu i classes d'ajudes  
Esta orde té com a objecte convocar un concurs públic per a la concessió de les ajudes que s'indiquen a continuació i aprovar les bases per què es regiran, que s'incorporen com a annex d'esta orde.  
Article 2. Finançament  
2.1 Les ajudes que regula esta orde es financen a càrrec del programa pressupostari 29.07.76.4918.552.42.3 de la Direcció General d'Ordenació, Avaluació i Investigació Sanitària, codi de línia T5825000, per un import total màxim de 50.000 euros, dels pressupostos de la Generalitat Valenciana per a l'any 2006.  
2.2 De la quantitat esmentada, es pot destinar fins a un màxim del 20% per a finançar específicament projectes d'investigació en l'àmbit de la infermeria i la persona investigadora principal dels quals siga personal d'infermeria de plantilla de les institucions sanitàries, centres i servicis dependents de la Conselleria de Sanitat o de l'Agència Valenciana de Salut.   
2.3 Este màxim específic per a investigació en l'àmbit de la infermeria, pot augmentar bé perquè la qualificació tècnica d'algun dels projectes d'este camp supere la resta dels no destinats a infermeria, o bé perquè el finançament acumulat dels projectes no específicament d'infermeria i qualificats amb la qualitat suficient per a l'obtenció de finançament no arribe a cobrir el 80% restant de l'import total màxim destinats a estes ajudes.  
DISPOSICIONS FINALS  
Primera  
La Conselleria de Sanitat es reserva el dret de difondre, publicar i utilitzar els treballs d'investigació que resulten seleccionats. D'esta manera, els resultats dels treballs subvencionats en esta convocatòria podran ser utilitzats i divulgats pel Departament de Sanitat, respectant-ne l'autoria.  
Segona  
S'autoritza la directora general d'Ordenació, Avaluació i Investigació Sanitària perquè, en l'àmbit de les seues competències, adopte les mesures necessàries per al desplegament i l'aplicació d'esta orde.  
Tercera  
Contra esta convocatòria, les bases i la resolució, que esgoten la via administrativa, es pot interposar, amb caràcter potestatiu, un recurs de reposició davant el conseller de Sanitat, en el termini d'un mes des de la publicació, en els termes previstos en els articles 116 i 117 de la Llei 30/1992, modificada per la Llei 4/1999. També s'hi pot interposar un recurs contenciós administratiu, d'acord amb els articles 109 i 110 de la Llei 30/1992, de Règim Jurídic de les Administracions Públiques i del Procediment Administratiu Comú, modificada per la Llei 4/1999, i també els articles 10 i 46 de la Llei 29/1998, de 13 de juliol, reguladora de la Jurisdicció Contenciosa Administrativa, davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptat a partir de l'endemà de la publicació.  
Quarta  
Esta orde vigix des de l'endemà de la publicació en el Diari Oficial de la Generalitat Valenciana.  
València, 6 d'abril de 2006  
El conseller de Sanitat,  
VICENTE RAMBLA MOMPLET  
ANNEX  
Bases per a la concessió d'ajudes de la Direcció General d'Ordenació, Avaluació i Investigació Sanitària per a estudis d'investigació en avaluació de tecnologies sanitàries i sobre pràctiques infermeres basades en l'evidència científica  
Primera. Finalitat de la convocatòria  
Esta orde té com a objecte convocar un concurs públic per a la concessió d'ajudes destinades a finançar projectes d'investigació que es facen durant l'exercici 2005, sobre avaluació de tecnologies sanitàries i sobre pràctiques infermeres basades en l'evidència científica.  
Segona. Beneficiaris  
Podran sol·licitar les ajudes que regula esta orde:  
2.1 El personal de plantilla de les institucions sanitàries, centres i servicis dependents de la Conselleria de Sanitat o de l'Agència Valenciana de Salut.  
2.2 S'entendran per beneficiaris de les ajudes les institucions on preste servicis l'investigador principal.  
2.3 L'investigador principal té la representació de l'entitat beneficiària per al desenvolupament només tècnic del projecte d'investigació subvencionat, d'acord amb el que disposa l'article 11 de la Llei 38/2003, de 17 de novembre, General de Subvencions.  
2.4 La persona investigadora principal i les col·laboradores investigadores dependents de la Conselleria de Sanitat o de l'Agència Valenciana de Salut i amb un projecte beneficiat per estes ajudes, continuaran en la mateixa situació administrativa que tenien abans de la concessió de l'ajuda.  
Tercera. Formalització de les sol·licituds i documentació  
3.1 Les sol·licituds s'han d'adreçar a la Direcció General d'Ordenació, Avaluació i Investigació Sanitària, al carrer del Misser Mascó, 31, València 46845. S'han d'usar, a més d'altres documents, els models I i II, accessibles de la manera que explica la base dotze d'este annex.  
3.2 El model I de la sol·licitud l'ha de subscriure l'investigador principal, que es responsabilitza de la realització del projecte. També l'ha de signar el responsable de l'organisme en què l'investigador principal preste els seus servicis. Este vistiplau del responsable és senyal d'aprovació del projecte.   
En este model I han de constar, entre altres:  
Títol del projecte, nom de l'investigador principal i lloc de treball, centre de treball i adreça per a notificacions, llista d'investigadors col·laboradors, especificació de la quantitat sol·licitada.  
3.3 La memòria del projecte s'ha de adaptar al model II, i inclou entre altres, la informació relativa als apartats següents:  
Títol i resum del projecte, antecedents i justificació de l'estudi, objectius, metodologia i pla de treball, duració i fases previstes, informe de la comissió d'investigació o de la persona responsable d'investigació del centre, pressupost detallat del projecte (desglossat en les partides següents: material fungible, bibliografia, despeses per treballs especialitzats, personal, assistència a congressos i altres recursos necessaris).  
3.4 La sol·licitud i la memòria del projecte esmentats adés (que es formalitzen en els models I i II), s'han de presentar amb els documents següents:  
a) Fotocòpia del document nacional d'identitat de l'investigador principal i dels investigadors col·laboradors.  
b) Justificació que la institució en què presta servicis l'investigador principal està al corrent de les obligacions fiscals i de la Seguretat Social si és el cas.  
c) Currículum de l'investigador principal i de tots els investigadors col·laboradors del projecte. Es fa sense subjecció a un model concret, ha d'estimar el sol·licitant els aspectes curriculars més rellevants, entre els quals ha d'indicar la formació acadèmica, les activitats professionals, publicacions o les línies d'investigació en què ha treballat.  
Quarta. Terminis de presentació i documentació complementària  
4.1 El termini de presentació de les sol·licituds acaba als 20 dies naturals comptats a partir de l'endemà de la publicació d'esta convocatòria en el Diari Oficial de la Generalitat Valenciana. La presentació de les sol·licituds es fa en el Registre de la Conselleria de Sanitat o de qualsevol de les maneres previstes en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999.  
4.2 Al llarg del procés de resolució, la comissió avaluadora pot, si ho estima convenient, exigir als sol·licitants la presentació de la documentació complementària que considere oportuna.  
4.3 La Direcció General d'Ordenació, Avaluació i Investigació Sanitària ha de tornar les sol·licituds i la documentació annexa que no s'adapte a les exigències de la convocatòria.  
Cinquena. Objecte de la investigació  
5.1 Els projectes han de versar sobre alguna de les línies o temes de prioritat d'investigació i desenvolupament sanitari, des de la perspectiva de l'avaluació de tecnologies sanitàries i pràctiques sanitàries basades en l'evidència que s'allisten a continuació.  
1. Anàlisi de l'efectivitat d'activitats i desenvolupaments per al foment de l'ús de l'evidència científica en les pràctiques sanitàries.  
2. Anàlisi comparativa de l'ús de models, estàndards i materials per al foment de pràctiques sanitàries basades en la provatura científica.  
3. Revisions sistemàtiques amb tècnica metaanalítica o no, sobre qualsevol dels camps que plantegen els 90 objectius de guany de salut proposats en el Pla de Salut de la Comunitat Valenciana, quinquenni 2005-2009.  
4. Anàlisi d'utilització de guies, protocols i taxonomies basades en l'evidència científica en les pràctiques sanitàries de la infermeria.  
5.2 Els treballs han d'abordar de forma general els apartats que es detallen a continuació, donant-los major o menor importància a cada un segons el tema proposat:  
1. Definició de la intervenció i alternatives.  
2. Anàlisi de la situació a la Comunitat Valenciana: utilització, variabilitat, consum i costos.  
3. Indagació sistemàtica de l'evidència científica.  
4. Recomanacions per a la pràctica sanitària, per a la gestió, la planificació sanitària i necessitats d'investigació i desenvolupament supletori identificades.  
5. Desenvolupament de prototips organitzatius per a la incorporació del coneixement sistemàtic de l'evidència al treball efectiu sanitari  
6. Anàlisi de l'impacte organitzatiu i econòmic de les propostes.  
Sisena. Comissió avaluadora  
6.1 La comissió avaluadora per a la valoració dels projectes tindrà en compte els criteris de selecció següents:  
1. Qualitat científica del projecte, experiència de l'equip investigador en l'àrea proposada i dotació d'infraestructura per a dur a terme el projecte de manera que el finançament sol·licitat puga considerar-se com a complementari (30%).  
2. Rellevància, en relació als aspectes següents:  
a) Relació de l'objecte d'investigació amb les prioritats referides en la base cinquena (20%).  
b) Impacte potencial sobre el foment de l'evidència científica en el treball sanitari a la Comunitat Valenciana (20%).  
3. Factibilitat i adequació del protocol, pressupost i calendari de treball als objectius que es proposen (15%).  
4. Caràcter multicèntric, cooperatiu i multidisciplinari del projecte (10%).  
5. Aspectes ètics considerats en el projecte (5%).  
6.2 Formen part de la comissió avaluadora, a més de la directora general d'Ordenació, Avaluació i Investigació Sanitària, que la presidix:  
. el cap de l'Àrea Inspecció, Avaluació i Ordenació  
. el cap del Servici d'Avaluació i Auditoria Sanitària  
. el cap de la Secció d'Avaluació de Tecnologies, que exercirà com a secretari de la comissió.  
. dos representants amb especial competència en l'àmbit de la investigació sanitària aplicada.  
6.3 La comissió té facultats per a resoldre tots els dubtes que apareguen en la interpretació de les bases, i té la possibilitat d'entrevistar els sol·licitants si ho estima oportú. La comissió pot disposar la constitució de comissions especialitzades només per a col·laborar en la valoració dels projectes.  
Setena. Proposta de resolució  
7.1 La Direcció General d'Ordenació, Avaluació i Investigació Sanitària és l'òrgan competent per a l'ordenació, instrucció i proposta de resolució del procediment de concessió de la subvenció.  
7.2 La direcció general esmentada, com a òrgan instructor i a la vista de l'informe de la comissió avaluadora, ha de formular una proposta de resolució provisional, que notificarà als interessats, i els concedirà un termini de deu dies per a al·legacions. Després de l'examen de les al·legacions adduïdes pels interessats, formularà la proposta de resolució definitiva, que ha d'indicar el sol·licitant o la relació de sol·licitants per als quals es proposa la concessió de l'ajuda d'investigació, i la quantia, i ha d'especificar l'avaluació i els criteris de valoració.  
7.3 El conseller de Sanitat resoldrà davant la proposta de resolució definitiva en un termini màxim de tres mesos des de la proposta. Si no hi ha resolució expressa en el termini establit, les sol·licituds s'entendran desestimades, sense perjuí del que es dispose quan es dicte la resolució.  
Huitena. Resolució i acceptació de l'ajuda  
8.1 La resolució del procediment es s'ha de notificar als interessats d'acord amb el que preveuen els articles 58 i 59 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
8.2 La Direcció General d'Ordenació, Avaluació i Investigació Sanitària ha d'enviar el document d'acceptació a l'adjudicatari sol·licitant de l'ajuda, el qual l'ha de tornar ben omplit, amb el vistiplau del responsable del centre beneficiari, en el termini de 15 dies des de la data efectiva de recepció, amb la documentació complementària que se li demane. En el cas que no l'envie en este termini, s'entén que renuncia a l'ajuda, i s'ha de declarar la pèrdua del dret, d'acord amb el que disposa l'article 7 del Decret 108/1992, de 6 de juliol, de la Generalitat Valenciana.  
Novena. Finançament i forma de pagament  
9.1 Les ajudes poden finançar totalment o parcialment el pressupost sol·licitat per a l'execució dels projectes que es resolga concedir. El nombre i la quantia de les ajudes es determina en cada cas segons els interessos de l'avaluació establida en la base sisena.  
9.2 Estes ajudes són incompatibles amb ajudes anteriors d'investigació per a la mateixa finalitat i per al mateix projecte d'investigació que hagen sigut concedides a l'investigador principal del projecte per mitjà de subvencions que vinguen de qualsevol altra administració o ens públic nacional.  
9.3 El període de duració del treball comprén des del moment de la comunicació de la concessió de l'ajuda fins el 31 de desembre de 2006. No obstant, es pot prorrogar, mitjançant una resolució que n'explicite els motius, amb la condició que hi haja una consignació pressupostària adequada i suficient, en l'exercici següent. En cap cas els treballs subjectes a les ajudes de la investigació tindran una duració superior a 18 mesos.  
9.4 El pagament de les ajudes concedides a investigadors els centres beneficiaris dels quals depenguen de la Conselleria de Sanitat o bé de l'Agència Valenciana de Salut que regula esta orde pot fer-se en una sola vegada amb un lliurament a favor de la institució en què preste servicis l'investigador principal. La institució es compromet a la gestió dels fons i a la realització de les contractacions que calguen si és el cas, d'acord amb les normes que s'apliquen segons la naturalesa jurídica.  
El termini de presentació dels justificants de despeses requerits conclou l'01 de desembre d'enguany, amb adaptació a la base 9.3 d'este annex.  
Deu. Memòria final  
Els beneficiaris de les ajudes han d'enviar a la Direcció General d'Ordenació, Avaluació i Investigació Sanitària, abans d'acabar el termini final del projecte, la memòria final del projecte, en la qual han d'incloure un resum de la investigació amb una relació detallada de les despeses totals realitzades, ajustada al model III, i també les separates de publicacions o comunicacions a congressos, si n'hi ha, derivades del projecte d'investigació subvencionat per esta convocatòria d'ajudes.  
En la publicació de treballs científics, la presentació de comunicacions a congressos i reunions científiques, o altres activitats de divulgació cientificotècnica que tinguen lloc com a resultat de l'ajuda d'investigació, s'ha de consignar l'origen del finançament, i se n'ha d'enviar a la Direcció General d'Ordenació, Avaluació i Investigació Sanitària un exemplar de la publicació, amb la menció del número d'expedient. També s'han d'enviar a la Direcció General d'Ordenació, Avaluació i Investigació Sanitària les publicacions que es produïsquen com a conseqüència de l'ajuda després de la presentació de la memòria.  
Onze. Obligacions  
11.1 És obligació del beneficiari complir els objectius del projecte, dur-lo a terme i fer les activitats que fonamenten la concessió de la subvenció, i també sotmetre's a les altres obligacions que establix l'article 14 de la Llei 38/2003, de 17 de novembre, General de Subvencions.  
11.2 Qualsevol alteració de les condicions tingudes en compte per a la concessió de la subvenció pot donar lloc a la modificació de la resolució de concessió de les subvencions. Per a això, s'ha dictar una resolució oportuna de modificació de la inicial, en la qual es reajustaran els imports de les subvencions concedides. L'incompliment per part dels beneficiaris dels requisits establits en esta convocatòria i de les obligacions que s'hi definixen, originarà la revocació de les quanties concedides, amb tots els efectes i les responsabilitats que se'n deriven.  
Dotze. Models  
Els models normalitzats estan disponibles en les direccions territorials i els servicis centrals de la Conselleria de Sanitat, en l'Escola Valenciana d'Estudis per a la Salut i en la pròpia Direcció General d'Ordenació, Avaluació i Investigació Sanitària.